b'\n_START_ARTICLE_\nFolkestone\n_START_SECTION_\nGeografia\n_START_PARAGRAPH_\nFolkestone est\xc3\xa0 a l\'extrem sud dels North Downs, on aquest conjunt de turons s\'uneixen amb la mar. A difer\xc3\xa8ncia dels penya-segats blancs de Dover, els de Folkestone s\xc3\xb3n verdosos, ja que tenen diferent composici\xc3\xb3. Un rierol, el Pent Brook, passa per entre els penya-segats i va ser el primitiu port natural de la ciutat, emprat per pescadors i vaixells que travessaven el canal de la M\xc3\xa0nega. Aquests penya-segats reben el constant atac de les onades, els promontoris que protegien del mar el territori han deixat de fer aquesta funci\xc3\xb3, que ara fan les esculleres constru\xc3\xafdes al segle XVII._NEWLINE_La ciutat est\xc3\xa0 edificada a ambd\xc3\xb3s costats de la vall del riu Pent: d\'una banda estan el West Cliff i el Bayle i a l\'altra banda el East Cliff . El riu t\xc3\xa9 ara un tram soterrat des de l\'estaci\xc3\xb3 de bombers a la cru\xc3\xaflla de Radnor Park Road i Pavilion Road, fins que assoleix el nou port. a sota del que ara \xc3\xa9s un aparcament de cotxes p\xc3\xbablic, entre el carrer Old High Street i el viaducte del ferrocarril, es van trobar les restes d\'un embarcador del segle XVII. Dins del municipi hi ha tres barris d\'extraradi: Peene, Newington i Cheriton, en aquest darrer est\xc3\xa0 la sortida nord de l\'Eurot\xc3\xbanel._NEWLINE_L\'agost del 1996 un temporal va fer malb\xc3\xa9 edificis situats a Black Bull Road, a la vall del Foord, zona que va quedar inundada per dos metres d\'aigua. En part va ser per les fortes pluges i en part per una inadequada evacuaci\xc3\xb3 del soterrament del riu Pent, que no va poder assimilar tant de cabal. _NEWLINE_L\'entorn natural al voltant dels penya-segats est\xc3\xa0 declarat d\'inter\xc3\xa8s sobretot durant la primavera i la tardor, quan \xc3\xa9s freq\xc3\xbcentat per aus migrat\xc3\xb2ries, l\'espai \xc3\xa9s un parc natural anomenat East Cliff and Warren Country Park. Hi ha dues senderes per als amants dels passeigs per la natura.\n_START_SECTION_\nNotes hist\xc3\xb2riques\n_START_PARAGRAPH_\nL\'\xc3\xa0rea de Folkestone ha estat habitada almenys des del per\xc3\xadode mesol\xc3\xadtic. L\'any 2010 es van trobar estris de pedra a sota d\'una antiga vil\xc2\xb7la romana. A l\'East Cliff es va trobar un poblat de l\'edat del ferro. Hi havia pedres per a moldre cereals, que probablement s\'exportaven al continent a canvi de recipients de cer\xc3\xa0mica i vi. La vil\xc2\xb7la romana \xc3\xa9s del segle I dC i va ser remodelada vers l\'any 200 dC amb m\xc3\xa9s comoditats._NEWLINE_L\'any 597, un grup de monjos que acompanyaven Agust\xc3\xad de Canterbury van fer parada a Ebbsfleet, a l\'illa de Thanet, de cam\xc3\xad cap a Canterbury on anaven a con\xc3\xa8ixer el rei Ethelbert i demanar-li perm\xc3\xads per cristianitzar el territori. La n\xc3\xa9ta d\'aquest rei, Eanswythe, es va fer monja i l\'any 630 va fundar un convent a Folkestone on el seu pare havia tingut un castell, del qual queda avui dia l\'esgl\xc3\xa9sia de St Mary & St Eanswythe. Quan Eanswythe va morir l\'any 640 va ser proclamada santa i patrona de la ciutat; d\'altres llocs venien pelegrins a visitar la seva tomba. El monestir va ser desmantellat al segle XVI igual com tots els altres d\'Anglaterra, en aplicaci\xc3\xb3 de la llei d\'Enric VIII i les restes de la santa van desapar\xc3\xa8ixer fins que el juny del 1885, quan es feien unes reparacions a l\'altar, van trobar els seus ossos. Santa  Eanswythe  se celebra el 12 de setembre, la data en qu\xc3\xa8 es van traslladar a la capella on est\xc3\xa0 actualment._NEWLINE_Despr\xc3\xa9s de l\'arribada de Guillem el Conqueridor, Folkestone va ser una baronia i el senyor al c\xc3\xa0rrec es va associar amb Dover per formar part de la comunitat dels Cinque Ports. La ciutat va prosperar amb el comer\xc3\xa7 mar\xc3\xadtim. Quan van esclatar les guerres amb Fran\xc3\xa7a va quedar pal\xc3\xa8s que calia construir fortificacions. A comen\xc3\xa7aments del segle XIX es va construir un port, per\xc3\xb2 el canvi m\xc3\xa9s gran va ser l\'arribada del ferrocarril l\'any 1843._NEWLINE_El tur\xc3\xb3 de Dover Hill, que \xc3\xa9s el punt m\xc3\xa9s elevat de Folkestone, va ser emprat pels cart\xc3\xb2grafs anglofrancesos (1784\xe2\x80\x931790) que mesuraven la dist\xc3\xa0ncia exacta entre l\'observatori astron\xc3\xb2mic de Greenwich i el de Par\xc3\xads. Des del tur\xc3\xb3 van tra\xc3\xa7ar una l\xc3\xadnia recta cap a l\'est on est\xc3\xa0 el pont de Folkestone en direcci\xc3\xb3 al castell de Dover, un dels principals punts d\'observaci\xc3\xb3, que van triangular amb Fairlight Down, a Sussex._NEWLINE_Fins al segle XIX hi va haver una petita comunitat de pescadors i una primera l\xc3\xadnia de litoral que estava cont\xc3\xadnuament sotmesa a les onades, de manera que sovint era dif\xc3\xadcil amarrar els bots. L\'any 1807 el parlament va aprovar construir una escullera i un port, enc\xc3\xa0rrec que van confiar a Thomas Telford l\'any 1809. El 1820 va estar acabada una \xc3\xa0rea portu\xc3\xa0ria de 5,7 hect\xc3\xa0rees. El comer\xc3\xa7 i la poblaci\xc3\xb3 van cr\xc3\xa9ixer lleugerament, per\xc3\xb2 el problema de l\'acumulaci\xc3\xb3 de dip\xc3\xb2sits arrossegats pel riu Pent encara existia. La companyia gestora del port va investigar com resoldre aix\xc3\xb2, per\xc3\xb2 el 1842 aquesta companyia va acabar en bancarrota i el govern va posar el port en des\xc3\xbas a subhasta. El comprador va ser l\'empresa South Eastern Railway Company (SER), constructora de la l\xc3\xadnia de ferrocarril Londres-Dover. El 1844 es va encomanar a George Turnbull la construcci\xc3\xb3 de l\'embarcador Horn. El drenatge del port i la construcci\xc3\xb3 de ferrocarril per damunt va comen\xc3\xa7ar tot seguit, i la ciutat va esdevenir la principal estaci\xc3\xb3 en direcci\xc3\xb3 a Boulogne._NEWLINE_L\'empresa Folkestone Harbour Company va encarregar a Foster Associates fer un pla urban\xc3\xadstic que es va publicar l\'any 2006. El projecte inclo\xc3\xafa refer el port perqu\xc3\xa8 tingu\xc3\xa9s una zona de restaurants i passeig mar\xc3\xadtim, el "Green Wave", que an\xc3\xa9s d\'est a oest, amb cases noves, botigues, una zona per a actuacions o espectacles i un petit campus universitari. Aquests plans van quedar aturats per la recessi\xc3\xb3 econ\xc3\xb2mica i perqu\xc3\xa8 es feia urgent destinar diners a protegir la ciutat de les inundacions. S\'ha fet una segona proposta a l\'empresa d\'arquitectes  Terry Farrell and Partners, no tan ambiciosa com la de Foster._NEWLINE_Per la seva part l\'associaci\xc3\xb3 Remembrance Line ha proposat un pla alternatiu que implica conservar el la l\xc3\xadnia de ferrocarril i l\'estaci\xc3\xb3 del port com a monument d\'atracci\xc3\xb3 tur\xc3\xadstica i convertir-lo en un museu que tracti el tema de la import\xc3\xa0ncia del port de Folkestone durant les dues guerres mundials. Aquesta estaci\xc3\xb3, actualment tancada al tr\xc3\xa0nsit, est\xc3\xa0 abandonada a l\'acci\xc3\xb3 de la natura.\n_START_SECTION_\nTopon\xc3\xadmia\n_START_PARAGRAPH_\nEncara que Kent va ser la primera part de l\'illa de la Gran Bretanya a ser conquerida, ja fos pels juts, angles o  saxons al segle V, despr\xc3\xa9s de la marxada dels romans, no \xc3\xa9s fins a finals del segle VII  que la paraula Folcanstan apareix en un document. Es creu que el nom podria significar  Folca\'s stone, \xc3\xa9s a dir \xc2\xabla roca de Folca\xc2\xbb; que es podria interpretar com el nom d\'un lloc de trobada. A partir de mitjan segle XIX el nom apareix escrit de la manera actual, "Folkestone", en un document on el comte Radnor demanava que el nom qued\xc3\xa9s oficialment fixat aix\xc3\xad. Les variants emprades anteriorment eren: Folkston, Folkstone i Folkeston.\n_START_SECTION_\nEconomia\n_START_PARAGRAPH_\nL\'economia de Folkestone va estar basada durant anys en el seu port, per\xc3\xb2 actualment la pres\xc3\xa8ncia d\'altres empreses han diversificat els llocs de treball. En destaques; Dormobile works (fabricant de rulots), Church and Dwight (fabricant de productes per a la llar), Spring Mineral Water Company Limited (aigua envasada), aquesta darrera va tancar el 2013._NEWLINE_Durant el 1980 i el 1990s la construcci\xc3\xb3 de l\'Eurot\xc3\xbanel va proveir de llocs de treball als habitants de Folkestone i actualment el servei de manteniment encara en d\xc3\xb3na._NEWLINE_Hi ha diverses companyies d\'assegurances que tenen la seva seu a Folkestone, algunes especialitzades en vaixells.\n_START_SECTION_\nPersones il\xc2\xb7lustres\n_START_PARAGRAPH_\nHi va n\xc3\xa9ixer (el 1578) William Harvey (descobridor de la circulaci\xc3\xb3 de la sang). Tamb\xc3\xa9 estigueren relacionats amb la ciutat els escriptors H.G. Wells i Charles Dickens, que hi van viure.'